Helsingin käräjäoikeus antoi ratkaisunsa Tapanilan joukkoraiskausjutussa.

Viisi nuorta miestä lähti seuraamaan naista ja raiskasi tämän maaliskuussa Tapanilan aseman läheisyydessä. PASI LIESIMAA

Helsingin Tapanilan maaliskuisesta joukkoraiskauksesta yksi, vuonna 1997 syntynyt mies, sai vuoden ja neljän kuukauden ehdollisen vankeusrangaistuksen. Kaksi muuta syytettyä saivat vuoden ehdollisen vankeusrangaistuksen nuorena henkilönä tehdystä raiskauksesta. Syytteet törkeästä raiskauksesta hylättiin. Kahden epäillyn osalta syyteet hylättiin kokonaan.

Seurue oli ollut uhrin kanssa samassa junassa maaliskuun yhdeksäntenä päivänä. Uhriksi joutunut nuori, täysi-ikäinen nainen ja poikien seurue jäivät pois Tapanilan juna-asemalla, jolloin pojat lähtivät seuraamaan uhria. Käräjäoikeuden mukaan pojat seurasivat naista " jonkinlainen kiusoittelu mielessään " . Seurattuaan naista hetken kaksi tekijöistä löi uhria pakaroille, jonka jälkeen kolme muuta estivät uhrin poistumisen paikalta.

Yksi tekijöistä esti naista huutamasta pitämällä kättä hänen suullaan. Samaan aikaan tekijä työnsi kätensä naisen housunkauluksesta sisään ja sormen asianomistajan emättimeen. Toinen tekijä työnsi kätensä asianomistajan housunkauluksesta sisään takapuolelta ja sormensa tämän peräaukkoon. Nainen sai tilanteessa työnnettyä itseään kauemmaksi ja otettua käden pois suultaan jolloi hän pystyi huutamaan ja raapimaan. Tällöin kolme seurueeseen kuulunutta poistui paikalta.

Syyttäjä haki tuomiota törkeästä raiskauksesta, mutta käräjäoikeus katsoi ettei teko ollut kokonaisuutena arvostellen törkeä eikä sitä tehty erittäin nöyryyttävällä tavalla. Myös tekijöiden saama julkisuus vaikutti alentavasti tuomioon.

Raiskauksen tunnusmerkistö täyttyi sormen työntämisellä emättimeen ja peräaukkoon.

Juttua käsiteltiin suljetuin ovin. Käräjäoikeus määräsi oikeudenkäyntiasiakirjat salaisiksi 60 vuodeksi. Oikeus on perustellut käsittelyn salaamista uhrin toiveella sekä sillä, että syytteessä on alle 18-vuotiaita.

Lisäksi tekijöiden pitää korvata yhteisvastuullisesti uhrille 5000 euroa.